*Tämä artikkeli käsittelee jääkiekkoilijaa. Näyttelijä Tero Koposesta on eri artikkeli.*

**Tero Koponen** (s. 13. huhtikuuta 1977 Savonlinna) on suomalainen jääkiekkoilija, joka pelasi viimeksi Mestis-joukkue Savonlinnan Pallokerhossa kaudella 2011–2012. Hän oli pelirooliltaan puolustava keskushyökkääjä ja toimi SaPKon varakapteenina. Aktiiviuransa jälkeen hän on toiminut Tampereen Ilveksen junioreiden fysiikkavalmentajana, myös Pirkkalan Pingviinien 09 joukkueen vastuuvalmentajana. Hän on valmentanut Jaakko Järvenpäätä, Jesse Ripattia, Lenni Pitkäniemeä Ja Juho Vettenterää.
*lähde?*

Ura
---

Koponen on SaPKon oma kasvatti. Hän pelasi ensimmäiset miesten pelinsä kaudella 1996–1997, kun SaPKo pelasi I-divisioonassa. Koponen siirtyi kaudeksi 1999–2000 TuToon. Hän voitti siellä Mestiksen hopeaa keväällä 2001. Koponen palasi kahden vuoden tauon jälkeen SaPKoon kaudeksi 2001–2002 pelaamaan Suomi-sarjaa. Kaudeksi 2002–2003 hän palasi taas Mestikseen ja siirtyi Mikkelin Jukureihin. Koponen voitti siellä Mestiksen mestaruuden keväällä 2003 ja hopeaa 2004. Kaudella 2003–2004 hän ei kerännyt ainuttakaan jäähyminuuttia runkosarjassa eikä pudotuspeleissäkään.

Kolmen Jukureissa vietetyn kauden jälkeen Koponen siirtyi kaudeksi 2005–2006 SM-liigaan ja JYPiin 1+1-vuotisella sopimuksella. Hän teki kauden aikana kohtuullisen hyvät tehot 8+12=20 ja pääsi pelaamaan välillä ykkössentterinäkin. Koposen laidoilla pelasi lähinnä Carlo Grünn ja Ossi Louhivaara. Hän käytti sopimuksensa option huhtikuussa 2006 ja teki vuoden mittaisen jatkosopimuksen JYPin kanssa. Kaudella 2006–2007 Koposen peliaika kuitenkin väheni ja hän siirtyi 15 pelaamansa ottelun jälkeen Rauman Lukkoon, josta JYP sai vaihtokaupassa Tommi Hannuksen. Maaliskuussa 2007 Koponen teki vuoden jatkosopimuksen Lukon kanssa ja vuotta myöhemmin taas uudelleen helmikuussa 2008.

Toukokuussa 2009 Koponen teki 1+1-vuotisen sopimuksen Ruotsin toiseksi korkeimmalla sarjatasolla HockeyAllsvenskanissa pelanneen IF Björklövenin kanssa. Hän oli kaudella 2009–2010 joukkueen toiseksi paras pistemies tehoilla 12+14=26. Björklöven kuitenkin putosi sarjatasoa alemmas I-divisioonaan keväällä 2010. Koponen palasi saman vuoden elokuussa takaisin kasvattajaseuraansa SaPKoon. Kaudella 2010–2011 hän pelasi kuitenkin vain 23 runkosarjaottelua tehoin 5+12=17 nivusvamman takia. Kevään 2011 pudotuspeleissä Koponen oli tehoilla 2+3=5 SaPKon sisäisen syöttöpörssin voittaja Kalle Konstin kanssa sekä joukkueen toiseksi paras pistemies hänen jälkeensä.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1996–1997 | SaPKo | I-divisioona | 12 | 1 | 4 | 5 | 0 | – | – | – | – | – |
| 1997–1998 | SaPKo | I-divisioona | 34 | 0 | 4 | 4 | 2 | – | – | – | – | – |
| 1998–1999 | SaPKo | I-divisioona | 48 | 7 | 4 | 11 | 26 | – | – | – | – | – |
| 1999–2000 | TuTo | I-divisioona | 47 | 7 | 7 | 14 | 12 | – | – | – | – | – |
| 2000–2001 | TuTo | Mestis | 43 | 6 | 19 | 25 | 16 | 10 | 4 | 1 | 5 | 0 |
| 2001–2002 | SaPKo | Suomi-sarja | 34 | 22 | 28 | 50 | 2 | – | – | – | – | – |
| 2002–2003 | Jukurit | Mestis | 43 | 10 | 15 | 25 | 6 | 12 | 3 | 5 | 8 | 0 |
| 2003–2004 | Jukurit | Mestis | 44 | 8 | 7 | 15 | 0 | 13 | 1 | 5 | 6 | 0 |
| 2004–2005 | Jukurit | Mestis | 43 | 6 | 16 | 22 | 8 | 9 | 2 | 2 | 4 | 4 |
| 2005–2006 | JYP | SM-liiga | 53 | 8 | 12 | 20 | 12 | – | – | – | – | – |
| 2006–2007 | JYP | SM-liiga | 15 | 0 | 1 | 1 | 0 | – | – | – | – | – |
|  | Lukko | SM-liiga | 36 | 0 | 4 | 4 | 6 | 3 | 0 | 0 | 0 | 0 |
| 2007–2008 | Lukko | SM-liiga | 56 | 6 | 6 | 12 | 10 | – | – | – | – | – |
| 2008–2009 | Lukko | SM-liiga | 57 | 3 | 9 | 12 | 16 | – | – | – | – | – |
| 2009–2010 | IF Björklöven | Allsvenskan | 51 | 12 | 14 | 26 | 20 | – | – | – | – | – |
| 2010–2011 | SaPKo | Mestis | 23 | 5 | 12 | 17 | 8 | 4 | 2 | 3 | 5 | 2 |
| 4 kautta | yhteensä | SM-liiga | 217 | 17 | 32 | 49 | 44 | 3 | 0 | 0 | 0 | 0 |

Lähteet
-------

* Tero Koponen Eurohockey-sivustolla (englanniksi)
* Tero Koponen The Internet Hockey Databasessa (englanniksi)
* Tero Koponen *Elite Prospects*. Everysport Media Group AB.  (englanniksi)
* Tero Koponen Jatkoaika.comissa (Internet Archive)

### Viitteet

1. ↑  JYP julkaisi neljä uutta pelaajasopimusta  8.4.2005. Jatkoaika.com. Viitattu 3.6.2010.
2. ↑  Santtu Lytsy: Tero Koponen Hurrikaanin pyörteessä  1.11.2005. Jatkoaika.com. Viitattu 3.6.2010.
3. ↑  JYPille runsaasti uusia sopimuspelaajia  11.4.2006. Jatkoaika.com. Viitattu 3.6.2010.
4. ↑  JYP ja Lukko vaihtokaupoilla  30.10.2006. Jatkoaika.com. Viitattu 3.6.2010.
5. ↑  Vehanen Lukkoon, Yli-Junnila ja Koponen jatkavat  23.3.2007. Jatkoaika.com. Viitattu 3.6.2010.
6. ↑  Mikko Viitanen ja Tero Koponen jatkavat Lukossa  16.2.2008. Jatkoaika.com. Viitattu 3.6.2010.
7. ↑  Tero Koponen muuttaa Raumalta Ruotsiin  19.5.2009. Jatkoaika.com. Viitattu 3.6.2010.
8. ↑  Tero Koponen palaa SaPKoon  11.8.2010. Jatkoaika.com. Viitattu 11.8.2010.